Nafarroako Parlamentuko Mahaiak, 2020ko irailaren 28an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Marisa De Simón Caballero andreak aurkezturiko mozioa, zeinaren bidez Nafarroako Gobernua premiatzen baita urgentziaz eta aldizkakotasunez dei ditzan hezkuntzako mahai sektoriala eta irakaskuntza publikoaren kalitatea hobetzeko itunaren jarraipen-batzordea.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Hezkuntza Batzordean izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2020ko irailaren 28an

Lehendakaria: Unai Hualde Iglesias

MOZIOAREN TESTUA

Izquierda-Ezkerra talde parlamentario mistoko eledun Marisa de Simón Caballero andreak, Legebiltzarreko Erregelamenduan ezarritakoaren babesean, honako mozio hau aurkezten du, Hezkuntza Batzordean eztabaidatu eta bozkatzeko:

Ikasturte berria inoiz ez bezalako baldintzetan garatzen ari da hasiera-hasieratik. Koronabirusak bizirik jarraitzen du, eta, hortaz, kutsatzeko arriskuak dirau eta asko dira birusaren jokabideari eta ondorioei buruzko ziurgabetasunak, nahiz eta orain dela zenbait hilabete baino gutxiago izan.

Argi dago ikastetxeak arriskuko tokiak direla, ikasleek, irakasleek eta irakasle ez diren langileek eskola-ingurunetik kanpo gizarte- nahiz familia-bizitza daukaten neurrian. Halere, segurtasun-maila handia manten daiteke eta mantendu behar da eskola-ingurunean, baina horretarako Osasun Departamentuak herritar guztientzako agindutako segurtasun eta higiene neurri guztiak hartu beharra dago, ikasle, irakasle, irakasle ez diren langile, familia, enpresa eta hezkuntza-administrazioari eragiten baitiete, eta azken horrek, zehazki, zaindu egin behar du neurri horiek betetzen direla, babes eta jarduketa protokoloak definitu behar ditu eta behar diren hezkuntza-baliabideak paratu behar ditu.

Kutsatzeko arriskua minimizatuko bada, Gobernuko zenbait departamentu inplikatu eta koordinatu behar dira; zehazki, Osasun, Hezkuntza eta Lurralde Kohesiorako departamentuak.

Jakin badakigu ikastetxeetako zuzendaritzak eta sindikatuak kezkatuta eta lanpetuta daudela ikastetxeetan sortzen diren egoerei aurre egiten, zeinak, konfinamendu kasuan, langileen familiengan eragina baitute.

Erabaki proposamena:

Nafarroako Parlamentuak Nafarroako Gobernua premiatzen du:

1. Urgentziaz eta aldizkakotasunez dei ditzan hezkuntzako mahai sektoriala eta irakaskuntza publikoaren kalitatea hobetzeko itunaren jarraipen-batzordea, COVID-19ari aurre egiteko neurri berrien eta hobetze-proposamenen jarraipena, ebaluazioa eta analisia egiteko.

2. Irakasleen, irakasle ez diren langileen eta ikasleen segurtasunari eta kutsatzearen prebentzioari buruzko protokolo bat taxutu dezan, Segurtasun eta Osasun Batzordearekin adostua.

3. Birusa dela-eta detektatutako egoeretan ikastetxeei berehala aholku emateko prozedura taxutu dezan.

4. Haur Hezkuntzako irakasleei auto-babeseko maskarak eman diezazkien.

5. Ikastetxeei aholku eman diezaien espazioak eta denborak beren ezaugarri partikularren arabera antolatzeko.

6. Neurriak ezar ditzan, ikastetxeetako irakasleen eta irakasle ez diren langileen laneko kontziliazioari begira.

7. Enpresekiko bitartekaritza egin dezan, enpresek lanaldiak malgutzeko prozedurak eta telelana ezar ditzaten, langileak seme-alabez arduratu ahal izan daitezen konfinamendu kasuan.

Iruñean, 2020ko irailaren 24an

Foru parlamentaria: Marisa De Simón Caballero